
COMUNICAT DE PRESĂ

Luni, 23.02.2026
Dialog peste generații la Târgu Mureș: 
Expoziția „Maestrul și discipolul – Vasile Kazar și Mircea Bochiș” se deschide la Galeria Cetății
Centrul de Cultură, Artă și Agrement Târgu Mureș în parteneriat cu Primăria Municipiului Târgu Mureș și Muzeul Județean de Artă «Centrul Artistic Baia Mare» au deosebita plăcere de a vă invita la vernisajul expoziției „Maestrul și discipolul – Vasile Kazar și Mircea Bochiș”. Evenimentul va avea loc joi, 26 februarie 2026 ora 17.00, la Galeria Cetății din incinta Cetății Medievale Târgu Mureș.

 

Expoziția itinerantă „Maestrul și discipolul” poate fi considerată un dialog peste timp între două personalități marcante ale artei românești: Vasile Kazar, maestrul graficii maramureșene, și Mircea Bochiș, artist contemporan care extinde și reinterpretează moștenirea maestrului într-un limbaj vizual actual.

 

Vasile Kazar este una dintre figurile definitorii ale graficii românești din a doua jumătate a secolului XX. Opera sa, marcată de rigoare compozițională, forță expresivă și o profundă încărcătură simbolică, explorează teme existențiale, mitologice și sociale. El a creat un univers vizual inconfundabil, în care tradiția și modernitatea coexistă într-un echilibru tensionat.

 

Mircea Bochiș este un artist complex – pictor, grafician și experimentator vizual – a cărui creație se caracterizează printr-o permanentă reinventare a limbajului plastic. Lucrările sale investighează identitatea, memoria, corporalitatea și relația dintre imagine și societatea contemporană. În dialog cu opera lui Kazar, Bochiș propune o perspectivă actuală, adesea ludică și reflexivă, în care imaginea devine instrument de interogare a realității și a propriei reprezentări.

 

Publicul va putea descoperi lucrări semnate de Vasile Kazar, provenite din colecțiile Muzeului Județean de Artă «Centrul Artistic Baia Mare» alături de serii recente realizate de Mircea Bochiș: Letter-poeme, Lumea pe dos și În căutarea selfiului perfect/ Cele o mie de fețe. 
Expoziția propune o întâlnire între generații și o reflecție asupra memoriei vizuale, explorând felul în care imaginea continuă să ne definească lumea.

 

· „Maestrul și discipolul – Vasile Kazar și Mircea Bochiș”
· Locație: Galeria Cetății (în incinta Cetății Medievale din Târgu Mureș)

· Vernisaj: joi, 26 februarie 2026, ora 17.00

· Curator: Márton Adrienne (Centrul de Cultură, Artă și Agrement Târgu Mureș)
· Organizatori: Evenimentul este organizat de către Centrul de Cultură, Artă și Agrement Târgu Mureș în parteneriat cu Primăria Municipiului Târgu Mureș și Muzeul Județean de Artă «Centrul Artistic Baia Mare»

Expoziția va fi deschisă publicului până la data de 24 mai 2026 și poate fi vizitată în timpul programului obișnuit de funcționare al Galeriei Cetății, de miercuri până duminică, între orele 08.00 – 16.00. 

